Bristol laat SA bloedrooi bloosFoto: Twitter. Dankie tog die SA A-span se Europese avontuur is iets van die verlede. Want as dinge só aangehou het, sou hulle waarskynlik ook teen Zebre klippe gekou het. Die Suid-Afrikaners het gisteraand op die Ashton Gate-stadion met nog ŉ swak vertoning vorendag gekom toe die Bristol Bears hulle met 26 – 18 ore aangesit het. Dit is Mzwandile Stick-hulle se tweede agtereenvolgende nederlaag nadat hulle verlede week ook teen Munster die onderspit gedelf het. ŉ Hartseer tikkie statistiek – nie die SA A-span óf die Springbokke kon al vanjaar daarin slaag om met hul Europese teenstanders af te reken nie. “Ek is teleurgesteld,” het Stick ná afloop van die fiasko teen Bristol gesê. Raising the roof! ⬆️#BRIvSAA | #BristolBears pic.twitter.com/slnjVFKwxK — Bristol Bears ???? (@BristolBears) November 17, 2022 Volgens die afrigter beskik sy span oor baie goeie spelers, maar hulle het hoegenaamd nie tot hul volle potensiaal gespeel nie. “Daar was kere waar die ouens moontlik die kragmeting as ŉ proewe-wedstryd benader het en elkeen wou sy eie ding doen. Die oomblik toe ons saam as ŉ span begin speel het, het goed in plek geval.” Hy het die stut Ntuthuko Mchunu se drie uitgesonder. “Toe ons meer direkte rugby met ons voorspelers gespeel het, het ons die spel oorheers. Sodra ons besluit het om die bal wyd te laat loop, het dinge rampspoedig geëindig.” Hy het die hoop uitgespreek dat die afrigter van die SA A-span in die toekoms meer tyd saam met die spelers sal kry. “Dit is ŉ rukkie sedert ons laas hierdie tipe wedstryde gespeel het en ons weet nou beslis van beter. Ek sou daarvan gehou het as daar vooraf ŉ oefenkamp met die spelers was, net sodat ons alles beter in plek kon kry.” Bristol Bears: Drieë: Gabriel Ibitoye en Yann Thomas. Doelskoppe: Callum Sheedy (2). Strafskoppe: Sheedy (4). SA A: Drieë: Ntuthuko Mchunu en Sikhumbuzo Notshe. Doelskop: Johan Goosen. Strafskoppe: Sacha Feinberg-Mngomezulu (2).